ए गल्ल बड़ी स्पश्ट ऐ जे एह‌् कोई इनें-गिनें धाड़ एं- लटेरे दी सरकशी नेई ही, बल्के ए पक्के तौरे पर इक सियासी बगावत ही। मियां डीडो ने आदेश दित्ता जे “कोई आदमी नां टैक्स देग, ना जमीनै दा लगान।” ते उसदे इस आदेश पर लोकें इन्ने व्यापक तरीके कन्ने अमल कीता जे बदेसी हाकमी पूरा इक ब’रा भर लोकें कोला इक पाई बी वसूल नेई करी सकी। हालत इत्थों तगर गम्भीर होई गेई ही जे इक बारी महा. रंजीतसिंह आपूं मियां डीडो दी सरकोबी आस्तै औने गी त्यार होई पे हे, पर उनेंगी उंदे बजीरें ऐसा करने कोला रोकी लेआ। उनें सलाह‌् दित्ती जे नीति कोला कम्म लैता जा ते कुसै डोगरे कोला गै ए कम्म करोआया जा। उस बेल्लै लाहोर दरबार दी नजर गुलाबसिंह पर पेई जेह‌्ड़ा उसलै लाहोर दरबार दा गै इक मैनक अधिकारी हा। चुनांचे इस मुहिम दी कामयाबी आस्तै लोड़दे फौजी सैनक ते तजर्बेकार (सैनक) अधिकारी गुलाबसिंह दी कमाने च देई दित्ते गे। बल्के इक चाल्ली जम्मू दा अलाका गै गलाबसिंह गी सौपी दित्ता गेआ ते इक चाल्ली तथाकथित “डोगरा राज” दी नींह् पेई गेई।